Internasionale kundiges oor kernkrag besoek SA | Die Vryburger
'n Afvaardiging van die Internasionale Atoomenergie-agentskap (IAEA) het onlangs besoek by die Noordwes-Universiteit (NWU) afgelê.
Die groep is ook vergesel deur verteenwoordigers van Suid-Afrika se departement van energie, die Nasionale Kernreguleerder (NKR) en die Suid-Afrikaanse Kernenergiekorporasie (SAKEK).
Die direkteur-generaal van die IAEA, Yukiya Amano, het tydens die geleentheid 'n openbare lesing gehou, getiteld: "Atoms for peace in the 21st Century".
Hy het die agentskap se werk toegelig met die verduideliking: "Ons werk het 'n beduidende impak op die beskikbaarstelling van kernwetenskap en -tegnologie vir elektrisiteitsopwekking, die verbetering van menslike en dieregesondheid, en die verhoging van voedselproduksie."
Hy het gesê dat hulle groot waarde heg aan hul samewerking met Suid-Afrika en dat dié land – deur sy aktiewe deelname aan die werk van die IAEA – 'n belangrike rolspeler is.
Mnr. Amano het benadruk dat dit elke land se eie besluit is of hy van kernkrag wil gebruik maak; die IAEA wend geen poging aan om lande se besluite te beïnvloed nie.
Verskeie kernnavorsings- en -ontwikkelingsprogramme is aan die gang in 'n verskeidenheid akademiese afdelings van die NWU.